ΧΙΟΣ 03-6-21

ΑΝΑΚΟΙΝΩΣΗ- ΚΑΤΑΓΓΕΛΙΑ

 Σε εποχή πανδημίας με το νοσηλευτικό και λοιπό προσωπικό του Σκυλίτσειου Νοσοκομείου Χίου να είναι αποδεκατισμένο και εξαντλημένο, αφού **η κυβέρνηση της ΝΔ το** μετέτρεψε σε νοσοκομείο μίας νόσου και **δε φρόντισε να το στελεχώσει με το απαιτούμενο προσωπικό,** ώστε να πραγματοποιηθεί με «ασφάλεια» ο εμβολιασμός των κατοίκων του Νησιού μας αναστέλλοντας στην ουσία τη λειτουργία εξωτερικών ιατρείων .

Το υπουργείο υγείας και η 2η ΥΠΕ δεν κατάφεραν να σταθούν στο ύψος των περιστάσεων στελεχώνοντας την Πρωτοβάθμια Φροντίδα Υγείας (κέντρα υγείας, αγροτικά ,περιφερικά) η οποία θα έπρεπε να αναλάβει ουσιαστικότερο ρόλο στη διαδικασία του εμβολιασμού, ώστε να αποσυμφορηθεί το νοσοκομείο και να μην υπάρχει καθημερινά μεγάλος συνωστισμός εκατοντάδων συμπολιτών μας σ’ αυτό, **με ότι κίνδυνο αυτό συνεπάγεται εν καιρώ πανδημίας**.

 Εν μέσω όλων αυτών η διοικήτρια του υπακούοντας στις εντολές της κυβέρνησης και της 2ΥΠΕ **ασχολείται με «φαντάσματα» του παρελθόντος, αναστατώνοντας για άλλη μια φορά το νοσοκομείο, καλώντας σε προκαταρκτική εξέταση οκτώ στελέχη της Νοσηλευτικής υπηρεσίας, αλλά και στελέχη πρώην και νυν της Διοικητικής Υπηρεσίας μέλη του ΣΕΣΝΟΧ.**

Το ΔΣ του ΣΕΣΝΟΧ **καταγγέλλει για μια ακόμα φορά την πολιτική εγκατάλειψης και αδιαφορίας του δημόσιου συστήματος υγείας, τη συνειδητή πολιτική πρακτική της συκοφάντησης, σπίλωσης και αποπροσανατολισμού της κοινής γνώμης** μέσω του κοινωνικού αυτοματισμού από το ζητούμενο, που είναι η ποιότητα της παρεχόμενης περίθαλψης. Καταγγέλλουμε την προσπάθεια εκφοβισμού και φίμωσης συναδέλφων για τη συνδικαλιστική τους δράση.

Το ΣΕΣΝΟΧ θα σταθεί και πάλι δίπλα σε κάθε συνάδελφο που θα «διωχθεί άδικα» και δεν θα επιτρέψει με οποιοδήποτε πρόσχημα τη φίμωση τους. Οι επαπειλούμενες «διώξεις» δεν τρομάζουν κανένα από μας, απεναντίας δυναμώνουν ακόμη περισσότερο το αγωνιστικό μας φρόνημα και την αταλάντευτη απόφαση μας να σταθούμε απέναντι στις αυθαιρεσίες του Υπουργείου Υγείας και της 2ης ΥΠΕ, συσπειρωμένοι γύρω από το σωματείο μας σε μία εποχή που βάλλεται η συλλογική δράση και τα δικαιώματά μας!!!

**ΓΙΑ ΤΟ Δ.Σ**

**O ΠΡΟΕΔΡΟΣ Η ΓΡΑΜΜΑΤΕΑΣ**

**ΛΑΜΠΑΔΟΧΥΤΟΣ ΓΙΑΝΝΗΣ ΚΟΥΒΑΡΑ ΟΛΥΜΠΙΑ**